ข้อบัญญัติองค์การบริหารส่วนตำบลพลูตาหลวง เรื่อง การลดหย่อนภาษีบำรุงท้องที่ พ.ศ. 2553

ข้อบัญญัติองค์การบริหารส่วนตำบลพลูตาหลวง
ข้อบัญญัติองค์การบริหารส่วนตำบลพลูตาหลวง
เรื่อง
การลดหย่อนภาษีบำรุงท้องที่
พ.ศ. ๒๕๕๓[๑]
 

โดยที่เป็นการสมควรตราข้อบัญญัติองค์การบริหารส่วนตำบลพลูตาหลวง
ว่าด้วยการลดหย่อนภาษีบำรุงท้องที่
บังคับใช้ภายในเขตองค์การบริหารส่วนตำบลพลูตาหลวง

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓ องค์การบริหารส่วนตำบลพลูตาหลวงโดยความเห็นชอบจากสภาองค์การบริหารส่วนตำบลพลูตาหลวง
และนายอำเภอสัตหีบ จึงตราข้อบัญญัติไว้ ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลพลูตาหลวง
เรื่อง การลดหย่อนภาษีบำรุงท้องที่ พ.ศ. ๒๕๕๓

ข้อ
๒ ข้อบัญญัติให้บังคับใช้ในเขตองค์การบริหารส่วนตำบลพลูตาหลวงนับแต่วันถัดจากวันที่ได้ประกาศไว้โดยเปิดเผย
ณ ที่ทำการองค์การบริหารส่วนตำบลพลูตาหลวง แล้ว ๗ วัน

ข้อ
๓ เมื่อข้อบัญญัตินี้มีผลบังคับใช้ให้บรรดาข้อบัญญัติ
กฎ ข้อบังคับ ระเบียบหรือคำสั่งอื่นใดในส่วนที่ตราไว้แล้วในข้อบัญญัตินี้
ซึ่งขัดหรือแย้งกับข้อบัญญัตินี้ ให้ใช้ข้อบัญญัตินี้แทน

ข้อ
๔ ในข้อบัญญัตินี้
ที่ดิน หมายความว่า พื้นที่ดิน
และให้หมายความรวมถึง พื้นที่ที่เป็นภูเขา หรือที่มีน้ำด้วย
เจ้าของที่ดิน หมายความว่า บุคคลหรือคณะบุคคล
ไม่ว่าจะเป็นบุคคลธรรมดา หรือนิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินไม่เป็นกรรมสิทธิ์ของเอกชน
ปี หมายความว่า ปีปฏิทิน

ข้อ
๕ ให้ผู้ซึ่งเป็นเจ้าของที่ดินในวันที่ ๑
มกราคมของปีใด มีหน้าที่เสียภาษีบำรุงท้องที่สำหรับปีนั้น จากราคาปานกลางของที่ดิน
ตามบัญชีอัตราภาษีบำรุงท้องที่ท้ายพระราชบัญญัติภาษีบำรุงท้องที่ พ.ศ. ๒๕๐๘

ข้อ
๖ ให้บุคคลธรรมดา
ซึ่งเป็นเจ้าของที่ดินแปลงเดียวกันหรือหลายแปลงที่อยู่ในเขตองค์การบริหารส่วนตำบลพลูตาหลวง
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน หรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่ จำนวน ๕ ไร่

ข้อ
๗ ให้นายกองค์การบริหารส่วนตำบลพลูตาหลวงรักษาการให้เป็นไปตามข้อบัญญัตินี้และให้มีอำนาจออกข้อบังคับ
ระเบียบ ประกาศ หรือคำสั่ง เพื่อปฏิบัติตามข้อบัญญัตินี้


ประกาศ ณ วันที่ ๘
กันยายน พ.ศ. ๒๕๕๓
ทวีป แต่งแก้ว
นายกองค์การบริหารส่วนตำบลพลูตาหลวง












ปริยานุช/ผู้จัดทำ
๒๐ ธันวาคม ๒๕๕๓

ณัฐวดี/ตรวจ
๒๐ ธันวาคม ๒๕๕๓

[๑] ราชกิจจานุเบกษา
เล่ม ๑๒๗/ตอนที่ ๑๘๙ ง/หน้า ๒๗๘/๑๖ ธันวาคม ๒๕๕๓